Llojani

Histori
Llojani është fshat i vjetër, i cili përmendet në shek.XIV, respektivisht në dokumentet e vitit 1332. Xhamia e fshatit është e ndërtuar në vitin 1816, e renovuar në vitet 1971, 1987, dhe ka emrin “ Xhamia e haxhi Esatit ”.

Gjeografi
Llojani shtrihet në pjesën veriore të Kumanovës, në zonën kufitare me fshatin Miratoc të Preshevës. Në të kaluarën fshati ka qenë i vendosur në zonën kodrinore të shpatit, të quajtur Kulishte.

Demografi
Banori llojanas/i/e/it/et. Ka 2274 banorë sipas regjistrimit të vitit 1994, kurse sot ka mbi 3300 banorë, i katërti sipas madhësisë në Komunën e Likovës, etnikisht i banuar me shqiptarë.

Ekonomi
Llojanasit merren me bujqësi dhe me blegtori, me ujë të pijshëm furnizohen prej bunarëve dhe burimeve të sjellur nga bjeshka. Në Llojan ka ekzistuar edhe xeherorja e cila ka pasur shumë metale si: hekuri, kromi, plumbi, nikli, zingu, bakri, antimoni e të tjera.

Toponime
ARAT-rrafshinë në bjeshkë me kullosë, ku gjatë verës lopari i kullotë bagëtitë. ARA SHEVËS-arë që gjendet në mal. AVDI GROB-kompleks arash, ku gjendet varri i Avdiut. BELLAVOD-burim i pasur me ujë, është emërtuar sllavisht që d.m.th. uji i bardhë. BETHA SHTREMT-vend në mal ku gjendet një kthesë, në formë të lakut. ÇESHMA SHAQIRIT-burim që e kishte hapur Shaqiri, gjendet në shpat të Lumit Thatë. ÇESHMA E AMETALEJVE-burim që e ka hapur Ahmeti. ÇESHMA TRLLAVE-burim që gjendet në bjeshkë. ÇESHMA KUPINAVE-sipas shkurreve që rriten përreth burimit. ÇESHMA GAT-burim që ka rrjedhje të gjatë. ÇESHMA SHAHËS-sipas apelativit Shahë ( Shehide ). ÇESHMA BEQËS-burim që e ka hapur Beqiri, gjendet te vendi i quajtur Betha Shtemt. ÇESHMA HAXHI ESATIT - burim që gjendet te Gura Gat. ÇESHMA BACIT ADEM-Sipas Ademit i cili ka migruar në Turqi. DRAGIDOLLI-kodër që gjendet në pjesën veriore të fshatit, nga fjalët sllave drag - i dashur dhe doll-luginë. DUSHKI KEÇ -mal i pasur me ferra, driza, shkurre etj. DUSHKI TRASH - mal i shpeshtë me gjethe të trasha. GURI SHPELLVE - kodër me sipërfaqe të madhe, që ka vrima të thella në formë të shpellës. GURI KRIST-shkëmb me plasa ose të çara në të. GURI VOGEL-vend në mal ku gjendet ky gur. GURI VERRISHTES-gur i rrethuar me dru verri. GURT E ZI- janë emërtuar sipas ngjyrës që kanë gurët. GURRA GAT - është emërtuar sipas gjatësisë që kishte burimi. KODRA VOGEL-kodër që gjendet në kufi me fshatin Vaksincë. KODRA GAT-sipas gjatësisë që ka kodra. KODRA SHAVARIT-sipas bimës që është rritur në atë vend. KODRA REPT-kodër e zhveshur nga drunjët. KOJRIA PLAK-vend në mal me dru të vjetër. KULISHTA-kodër ku gjendet një pendë e vogël, prej këtu fshatarët e sjellin ujin nëpër shtëpitë e tyre. LIVADHET E MDHAJA -livadhe me një sipërfaqe të madhe. LIVADHET E VRELLËS-janë ara dhe livadhe, gjenden afër burimit. LIVADHET E GROPËS-livadhe që gjenden në sipërfaqe të ulët të tokës. LEDINA- lëndinë, vend kullosash. LESNIKU-mal, mullar me degë e gjethe lisi e me dushk të thatë. LUMI THAT-mal dhe përrua që më parë ka patur rrjedhje uji. LUGI PLEPAVE - vend i ulët mes dy brigjeve, i pasur me dru plepash. LUXHT E BARIT GAT -vend në mal me kullosa, ku rritet bari me fije të gjata MASGURI-lokalitet i pasur me gurë. MULLINI SHAQIRIT-mulli i familjes Shaqiri. MULLINI ALIES -sipas pronarit të mulliri. MULLINI BRAHIMIT-muli që gjendej në trollin e (I)Brahimit. PADINA-kodër me shkurre POROVISHTE-kompleks arash. PYLLA-sipërfaqe e madhe me drunj të shpeshtë e me shkurre, që ruan femëroren me a. PUSI I ALI BEQIRIT-burim që ka marrë emrin e personit, që e kishte hapur bunarin. Në këtë rajon ka përdorim edhe leksema pus-që tregon vendin e ujit të shiut të mbledhur apo ndonjë buçill, gjirna uji. RESULKA-livadhe dhe shelgje, emërtuar sipas antroponimit shqiptar Resul. REKA THATË-janë ara, që më herët përreth kalonte lumi i cili tani është shterrur. RRASHI ALIS-vend i rrafshët në mal, pronë e Aliut. RRASHI MADH-sipërfaqe e gjërë, e pasur me kullosa. RRASHI TRLLAVE-vend ku i mbanin bagëtitë gjatë verës. RROTLLAKI-kodër në formë rrumbullake. Të dhënat tregojnë se edhe tani gjenden gypa, tulla të ndryshme që nënkupton se ka qenë vendbanim i hershëm. RREZA STANEVE-shpat malor ku mbaheshin bagëtitë. STANDURAKI -vend në mal ku Duraku mbante kopenë e deleve. SHPATI VNESHVE –vend i pjerrët malor që ka patur vreshta. SHPATI REKËS THAT-vend malor përreth lumit të thatë, i mbushur me dru e shkurre. SHKOZA UKIT-mal i pasur me dru shkoze. TE TRE KROJT-vend ku gjenden tre burime me rrjedhje uji. TE MADENI-vend në bjeshkë ku gjendet miniera, e cila ka punuar një kohë të gjatë, tani është demuluar. TOPTELI-mal me dru dhe shkurre. VNESHTI-ara që kanë qenë vreshta. VORRI HALILIT-vend në mal ku gjendet ky varr e që nuk dihet se kush ishte Halili. VEDHISHTE-mal i pasur me ferra. TE GURI XHARPIJVE-vend shkëmbor që gjatë verës ka shumë gjarpërinj. VRELLA - vend i pasur me burime uji.